SKRIFTLIG FORESPØRGSEL E-0164/01

af Jules Maaten (ELDR) til Kommissionen

(31. januar 2001)

Om: Fremskridt med euroens indførelse i eurozonens enkelte medlemsstater

1. Det nederlandske finansministerium forelagde for nylig tal (8. situationsrapport om euro og stat) vedrørende de manglende fremskridt med myndighedernes indførelse af euroen. Således har 64 % af de nederlandske kommuner tilsyneladende endnu ikke påbegyndt europrocessens gennemførelsesfase. Der er sågar kommuner (4 %), som slet ikke er begyndt med forberedelserne. Bl.a. med hensyn til kommunikation og information halter kommunerne meget bagefter. Kun 16 % har udarbejdet en ekstern kommunikationsplan, og kun 31 % har en intern kommunikationsplan. Kun 45 % har en driftsplan for tilpasning af administrationen.

Forberedelserne i 60 % af de sociale myndigheder og godt 70 % af gennemførelsesorganisationerne er foruroligende, mange befinder sig stadigvæk i kortlægningsfasen. Har Kommissionen kendskab til disse foruroligende tal?

2. Deler Kommissionen den opfattelse, at fremskridtene med euroens indførelse i eurozonen er meget utilfredsstillende?

3. Kan Kommissionen fremlægge en analyse pr. medlemsstat om fremskridtene og de eventuelle problemer og flaskehalse i eurozonens enkelte medlemsstater?

4. Kan Kommissionen oplyse, om der er tale om de samme eller meget forskellige problemer med fremskridtsprocessen i eurozonens enkelte medlemsstater, og hvilke foranstaltninger agter Kommissionen at træffe?

Svar afgivet på Kommissionens vegne af Pedro Solbes Mira

(4. april 2001)

Kommissionen er underrettet om, hvor langt de hollandske lokalsamfund er nået med forberedelserne til euroen. Det viser sig nemlig, at det nuværende forberedelsesniveau er meget forskelligt alt efter, hvilke kommuner der er tale om, men der er også konstateret god praksis, og visse hollandske byer har bidraget aktivt til udarbejdelsen af en vejledning til støtte for de europæiske lokalsamfunds overgang til euroen.

Forbedringen af den lokale forberedelse er indledt, især hvor der er tale om sociale organisationer, og det er især nødvendigt med en opfølgning såvel i Nederlandene som i andre deltagende medlemsstater.

De seneste resultater af Eurobarometer-undersøgelserne viser nemlig, at fremskyndelsen og forberedelsen af overgangen til euro er klart utilstrækkelige blandt de små og mellemstore virksomheder. Man har dog endnu ikke kunnet tage højde for de omfattende nationale kommunikationskampagner, der blev indledt i begyndelsen af 2001, og heller ikke for den kampagne, der gennemføres af Den Europæiske Centralbank, som påregner at udvikle særlige samordnede oplysningsforanstaltninger i andet halvår af 2001.

Kommissionen udarbejder en månedlig resultattavle om forberedelsen til euroens indførelse. Dokumentet, der udarbejdes på grundlag af oplysninger, der indsamles i de enkelte nationale offentlige forvaltninger, forelægges for Eurogruppens finansministre og offentliggøres i sammendrag på Internettet.

Forberedelsen til euroens indførelse giver i almindelighed anledning til samme slags problemer i hvert enkelt land, om end disses omfang i høj grad kan afvige, hvilket berettiger til, at de skal løses efter nærhedsprincippet. Kommissionen har imidlertid ikke siddet med hænderne i skødet. Den har længe støttet medlemsstaternes bestræbelser ved at fremme udvekslingerne af oplysninger og god praksis mellem de euroansvarlige i de nationale forvaltninger og ved at samfinansiere de nationale kommunikationskampagner, samt ved direkte at finansiere særforanstaltninger, der på europæisk plan gennemføres af det civile samfund. Dette finansielle tilskud gives i henhold til Prince-programmet, hvis udarbejdelse og opfølgning Parlamentet er knyttet til.